**Түркі инвестициялық қорын құру туралы келісімге**

**қол қою туралы**

«Қазақстан Республикасының халықаралық шарттары туралы»
Қазақстан Республикасы Заңының 8-бабына сәйкес **ҚАУЛЫ ЕТЕМІН:**

1. Қоса беріліп отырған Түркі инвестициялық қорын құру туралы келісімнің жобасы мақұлдансын.

2. Қазақстан Республикасының Ұлттық экономика министрі
Әлібек Сәкенұлы Қуантыровқа Қазақстан Республикасының атынан Түркі инвестициялық қорын құру туралы келісімге қол қоюға өкілеттік берілсін.

3. Осы Жарлық қол қойылған күнінен бастап қолданысқа енгізіледі.

**Қазақстан Республикасы**

 **Президенті Қ. Тоқаев**

Қазақстан Республикасы

Президентінің

2023 жылғы « »

№

Жарлығымен

МАҚҰЛДАНҒАН

Жоба

**Түркі инвестициялық қорын құру туралы**

**КЕЛІСІМ**

Әзербайжан Республикасы, Қазақстан Республикасы, Қырғыз Республикасы, Түркия Республикасы, Өзбекстан Республикасы («Құрылтайшы мүшелер») 2009 жылғы 3 қазанда жасалған Түркiтiлдес мемлекеттердің ынтымақтастық кеңесін құру туралы Нахчыван келісімімен құрылған Түркітілдес мемлекеттердің ынтымақтастық кеңесінің Мүшелері ретінде (бұдан әрі – 2021 жылғы 12 қарашада Ыстамбұл қаласында қабылданған Кеңестің Мемлекет басшыларының шешімі негізінде «Түркітілдес мемлекеттер ұйымы» деп аталатын) мынадай ережелермен реттелетін Түркі инвестициялық қорын құру туралы уағдаласты:

**I тарау**

АНЫҚТАМАЛАР

**1-бап**

Анықтамалар

Мына терминдер осы Келісімде қай жерде қолданылса да, егер контексте өзгеше көрсетілмесе немесе талап етілмесе, мынадай мағыналарға ие:

«қосымша жарна» − Мүшелер Басқарушылар кеңесінің шешімі бойынша осы Келісімнің 5-бабы В бөліміне сәйкес келетін шарттарда енгізген Қордың ресурстарына қосымша жарналар;

«бенефициар» − жобаны іске асыруға қатысатын және Қордың қаражаты есебінен тікелей қаржыландырылатын жеке немесе заңды тұлға;

«күнтізбелік жыл» − григориан күнтізбесі бойынша 1 қаңтардан бастап 31 желтоқсанды қоса алған аралықтағы жыл кезеңі;

«орталық банк» − мемлекеттің немесе ресми валюта одағының валюта және ақша-кредит саясатын басқаратын мекеме;

«қор» − осы Келісіммен құрылған Түркі инвестициялық қоры;

«басқарушы» − осы Келісімнің 9-бабына сәйкес уәкілеттік берілген Қордың Басқарушылар кеңесінің әрбір мүшесі;

«Мүше(лер)» − Құрылтайшы мүшелер және басқа да ТМҰ-ға қатысушы мемлекеттер, сондай-ақ осы Келісімнің 4-бабына сәйкес мүшелік рәсімдері арқылы Қор мүшелері болған үшінші елдер;

«Микро-, Шағын және Орта кәсіпорындар» − аумағында тиісті жоба іске асырылатын мемлекеттің ұлттық заңнамасына сәйкес айқындалған Микро-, Шағын және Орта кәсіпорындар;

«қызметкерлер» − Қордың жалдаған кәсіби және/немесе әкімшілік қызметкерлері. Президент, Басқарушылар, Басқарушылардың орынбасарлары, Директорлар, Директорлардың орынбасарлары және Бас директор қызметкер ретінде қаралмайды;

«мемлекет» − осы Келісімнің 4-бабына сәйкес Қорға мүше болуға құқығы бар Біріккен Ұлттар Ұйымына мүше кез келген мемлекет;

«ТМҰ» − Түркі мемлекеттерінің ұйымы;

«ТМҰ-ға қатысушы мемлекет (мемлекеттер)» − ТМҰ-ға мүше және бақылаушы мемлекеттер.

**II тарау**

МАҚСАТЫ, ФУНКЦИЯЛАРЫ, ӨКІЛЕТТІКТЕРІ ЖӘНЕ МҮШЕЛІК ҚҰРАМЫ

**2-бап**

Мақсаты

Ішкі өңірлік сауданы кеңейту және экономикалық қызметті қолдау арқылы ТМҰ-ға қатысушы мемлекеттердің экономикалық дамуына жәрдемдесу Қордың мақсаты болып табылады.

**3-бап**

Функциялары мен өкілеттіктері

Қор өз мақсатын орындау үшін инвестициялық қызмет арқылы мынадай функциялар мен өкілеттіктерді орындайды:

а) ішкі өңірлік сауданы дамытуға көмек көрсету;

b) жобаларды, атап айтқанда микро, шағын және орта кәсіпорындардың жобаларын қаржыландыру;

c) халықаралық және ұлттық қаржы институттарымен және даму институттарымен, сондай-ақ сауда палаталарымен және жеке ұйымдармен ынтымақтасу және бірлесіп қаржыландыру;

d) көліктік және логистикалық тізбектерді, қойма және өндірістік қуаттарды кеңейтуді қолдау;

e) мемлекеттік-жекешелік әріптестікті қоса алғанда, физикалық және цифрлық инфрақұрылым жасауды және оны жаңғыртуды қолдау;

f) өнеркәсіп өндірісін, инфрақұрылымды, көлікті, ауыл шаруашылығын, ақпараттық-коммуникациялық технологияларды және туризмді қоса алғанда, өзара мүдделі салаларда даму жобаларын қолдау;

g) энергия тиімділігіне, жаңартылатын энергия көздеріне және қоршаған ортаны қорғауға инвестиция салу жолымен жасыл экономиканы дамытуға ықпал ететін жобаларды қаржыландыру;

h) қажет деп тапса, инвестициялық жобаларды дайындау үшін көмек және қаржылық қолдау көрсету;

i) Қордың мақсатына қол жеткізуге ықпал етуі мүмкін қызметтің басқа түрлерін жүзеге асыру және басқа да көрсетілетін қызметтерді ұсыну.

**4-бап**

Мүшелік

Құрылтайшы мүшелер болып табылмайтын ТМҰ-ға қатысушы мемлекеттер осы Келісімге қосылу жолымен Қордың Мүшесі бола алады.

Басқа мемлекеттер 38-бапқа сәйкес Басқарушылар кеңесі айқындайтын шарттарда Қорға Мүше бола алады.

**III тарау**

ҚАРЖЫ РЕСУРСТАРЫ

**5-бап**

Қордың ресурстары

Осы Келісімде қолданылған Қордың «Ресурстары» термині:

а) Қордың негізгі капиталын;

b) Қосымша жарналарды қамтиды.

A. Негізгі капитал және жазылым

Қордың жарғылық капиталы 500,000,000 АҚШ долларын құрайды. Жарғылық капитал әрқайсысы номиналды құны [50000 АҚШ доллары] ([елу мың АҚШ доллары]) он мың [10000] акцияға бөлінуге тиіс.

Жарғылық капитал төленген акцияларға және айналысқа жататын тартылатын акцияларға бөлінеді. Жалпы номиналды құны үш жүз елу миллион долларды құрайтын акциялар [350 000 000 АҚШ доллары] төленген акциялар болып табылады, ал жалпы номиналды құны бір жүз елу миллион долларды құрайтын акциялар [150 000 000 АҚШ доллары] тартылатын акциялар болып табылады.

Осы Келісім күшіне енгеннен кейін Құрылтайшы Мүшелер осы Келісімнің 1-қосымшасында («Қордың капиталы») келтірілген кестеге сәйкес Қордың жарғылық капиталының тең үлесіне қол қояды.

Әрбір қатысушы өзінің төленген акцияларына қатысты бастапқы төлемді осы Келісімнің 2-қосымшасына («Бастапқы төлем») сәйкес ұлықтау отырысынан кейін 90 күн ішінде енгізеді. Мұндай сома Қордың шотына есептелінеді. Жазылымның қалған сомасы осы Келісімнің 2-қосымшасына сәйкес бастапқы төлем күнінің әрбір келесі жылына 3 (үш) жыл сайынғы төлеммен төленуге жатады. Төлемдер АҚШ долларымен жүргізіледі. Осы Келісім бойынша бөліп төленетін төлемдерді орындамау Қор алдындағы міндеттемелерді орындамау ретінде қаралады және оған қатысты осы Келісімнің 23-бабының ережелері қолданылады.

Кез келген Мемлекет осы Келісім күшіне енгеннен кейін оған қосылған жағдайда жаңа Қатысушы кем дегенде бір Құрылтайшы мүше ретінде акциялардың санына жазылады. Жоғарыда айтылғанға қарамастан, кез келген жаңа Мүшенің Құрылтайшы мүшеден артық дауыс беру құқығы болмайды.

В. Қосымша жарналар

Қордың үздіксіз қызметін қамтамасыз ету мақсатында Басқарушылар кеңесі өзі қажет деп санайтын уақыт аралығында Қордың иелігіндегі ресурстардың жеткіліктілігіне шолу жүргізеді.

Егер Басқарушылар кеңесі осындай тексеру нәтижесінде қажет немесе мүмкіндігінше қажет деп тапса, ол Мүшелерге Қор ресурстарына қосымша жарналар енгізу қажет деген шешім қабылдауы мүмкін.

**6-бап**

Негізгі капиталға және жауапкершілікті шектеуге қатысты шарттар

Қордың акцияларын қандай да бір жолмен қосуға, кепілге беруге немесе ауыртпалық салуға болмайды және оларды осы Келісімнің VII және VIII тарауларына сәйкес Қордан бөлек басқа біреуге беруге болмайды.

Қатысушының акциялар бойынша жауапкершілігі оның капиталға жазылымының төленбеген бөлігімен шектеледі.

Бірде бір мүше өзінің мүшелігіне ғана байланысты Қордың міндеттемелері бойынша жауапты болмайды.

**IV тарау**

ҰЙЫМДАСТЫРУ ЖӘНЕ БАСҚАРУ

**7-бап**

Құрылымы

Қордың құрамында Қордың Президенті, Басқарушылар кеңесі, Директорлар Кеңесі, Бас Директор және Қызметкерлері болады.

**8-бап**

Қор Президенті

Қор Президентін Басқарушылар кеңесі ротациялық негізде мерзімі ұзартылмай және қайта тағайындаусыз 4 жыл мерзімге тағайындайды. Алайда, Қордың Президенті Басқарушылар кеңесінің шешімі бойынша қызметін тоқтатады.

Ротация тәртібін Басқарушылар кеңесі айқындайды және оның құрамына Қордың бірінші Президенті кіреді.

Қордың бірінші Президентін ТМҰ Мемлекеттер басшыларының кеңесі мерзімі ұзартылмай және қайта тағайындаусыз төрт (4) жыл мерзімге тағайындайды.

Қордың Президенті Директорлар кеңесінің Төрағасы болып табылады және оның дауыс беру құқығы жоқ.

Қордың Президенті лауазымына екінші Президенттен бастап мынадай талаптар қойылады:

а) экономика, инвестициялар және қаржы саласында кемінде он бес (15) жыл жұмыс тәжірибесі немесе он (10) жыл басқарушы лауазымында немесе он (10) жыл халықаралық қаржы ұйымдарында жұмыс тәжірибесінің болуы;

b) ағылшын тілін жетік білуі.

Қордың Президенті:

Директорлар кеңесінің отырыстарында төрағалық етуге;

Басқарушылар кеңесінің шешімдерін орындауға;

халықаралық аренада Қор атынан өкілдік етуге,

мемлекеттердің және Мүше мемлекеттер үкіметтерінің басшыларымен келіссөздер жүргізуге;

Қорды бірлесіп қаржыландыру және ресурстарды жұмылдыру мүмкіндіктерін іздеуге;

Қорға жарналарды тарту бойынша жұмыс жүргізуге;

халықаралық ұйымдармен ынтымақтастық тетіктерін жандандыруға жауапты.

Қордың Президенті Қордың өтемақысына жұмыс істейді және өтемақыны Басқарушылар кеңесі айқындайды.

**9-бап**

Басқарушылар Кеңесі

Басқарушылар кеңесі Қордың жоғары басқарушы органы болып табылады.

A. Құрамы

Әрбір Мүше Басқарушылар кеңесінде ұсынылады және бастапқы жарна енгізілгеннен кейін бір Басқарушыны және Басқарушының бір орынбасарын тағайындайды. Басқарушылар мен Басқарушылардың орынбасарлары ТМҰ-ға қатысушы мемлекеттер Мүшелерінің азаматтары болып табылады.

Басқарушылар кеңесінің әрбір Басқарушысы және Басқарушылар кеңесі басқарушысының әрбір орынбасары өз міндеттерін тағайындаушы Мүшенің нұсқаулықтарына сәйкес орындайды. Сол бір мүше тағайындаған Басқарушылар кеңесінің Төрағасы болмаған жағдайларды қоспағанда, Басқарушылар кеңесі басқарушысының бірде-бір орынбасары дауыс бере алмайды.

 Басқарушылар кеңесінде бос орын болған, мысалы (I) қайтыс болу, (ii) физикалық еңбекке қабілетсіздік, (iii) әрекетке қабілетсіздік немесе психикалық ауру немесе (iv) отставкаға кету немесе жұмыстан шығу нәтижесінде пайда болған кез келген бос орын (Мүшелер тағайындаған Басқарушыларды оларды тағайындаған Мүше ғана жұмыстан шығара алады деген шартпен) болған жағдайда осындай бос жұмыс орнын құратын Басқарушыны тағайындайтын осындай Мүше жаңа Басқарушыны және/немесе Басқарушының орынбасарын тағайындайды.

Басқарушылар мен басқарушылардың орынбасарлары Қордан өтемақы алмайды, бірақ олардың Басқарушылар кеңесінің әрбір отырысына кеткен (тұру және көлік) және тәуліктік шығыстары Қордың қаражаты есебінен төленеді.

B. Басқарушылар кеңесінің өкілеттіктері

Басқарушылар кеңесі Қорға байланысты барлық мәселелерде Мүшелердің мүдделерін ұсынады.

Басқарушылар кеңесінің:

 а) Қорға жаңа мүшелерді қабылдауға рұқсат беруге және олардың капиталға жазылу шарттарын айқындауға;

b) Қорға қосымша жарналар енгізуге рұқсат беруге, оның шарттары мен рәсімдерін бекітуге;

 c) жарғылық капиталға өзгеріс енгізуге, жарғылық капиталды төлеуді талап етуге және өзі қажет деп есептеуі мүмкін жарғылық капиталды төлеу мерзімдері мен шарттарын айқындауға;

d) Директорлар кеңесін қалыптастыруға;

e) Директорлар кеңесінің жылдық есептерін, аудиторлық есептерді, бухгалтерлік балансты және Қордың кірістері мен шығыстары туралы есепті қарауға және бекітуге;

f) Мүшелерді шығару туралы шешім қабылдауға;

g) қатысушы Қордан шыққан жағдайда оны қайтару мақсатында Қатысушылардың Қор активтеріндегі үлесін айқындауға;

h) Қордың жұмыс істеу мерзімін ұзарту туралы шешім қабылдауға;

 i) Қордың қызметін тоқтату және оның активтерін бөлу рәсімдерін, мерзімдері мен шарттарын айқындауға, сондай-ақ Қордың қызметін тоқтату туралы шешім қабылдауға;

j) осы Келісімге өзгерістер енгізуге;

k) Қордың Президенті лауазымына тағайындауға және одан босатуға;

 l) Қордың шоттарын тексеру және Қордың кірістері мен шығыстары туралы баланс пен есепті растау үшін сыртқы аудиторларды іріктеу және Қордың кірістері мен шығыстары туралы тексерілген қаржылық есепті бекіту;

 m) осы Келісімді түсіндіруге немесе қолдануға қатысты Директорлар кеңесі қабылдаған шешімдерге апелляцияларды қарауға құқығы бар.

Басқарушылар кеңесі бірауыздан қабылданған шешім бойынша Директорлар кеңесіне төмендегі өкілеттіктерден басқа өзінің барлық өкілеттіктерін бере алады:

 а) Қорға жаңа Мүшелерді қабылдауға рұқсат беру және олардың капиталға жазылу шарттарын айқындау;

b) жарғылық капиталға өзгеріс енгізу, жарғылық капиталды төлеуді талап ету және өзі қажет деп есептеуі мүмкін жарғылық капиталды төлеу мерзімдері мен шарттарын айқындау;

c) Мүшелерді шеттету туралы шешім қабылдау;

 d) Қордың қызметін тоқтату және оның активтерін бөлу рәсімдерін, мерзімдері мен шарттарын айқындау, сондай-ақ Қордың қызметін тоқтату туралы шешім қабылдау;

e) осы Келісімге өзгерістер енгізу.

 Басқарушылар кеңесі кез келген уақытта Директорлар кеңесіне кез келген мәселеге өкілеттік беруді кері қайтарып ала алады.

С. Отырыстар, рәсім және дауыс беру

Басқарушылар кеңесі Директорлар кеңесінің мүшесінің басым көпшілігінің талабы бойынша Басқарушылар кеңесінің жыл сайынғы отырысты және кезектен тыс отырыстарды шақырып өткізе алады.

Басқарушылар кеңесі оның міндеттері мен жауапкершіліктерін қысқа мерзімде және тез арада орындауға мүмкіндік беретін жұмыс әдістерін қолданады.

Әрбір Мүшенің дауыс беру құқығы, егер осы келісімде өзгеше белгіленбесе, оның Қордың капиталында жазылған акцияларының санына тең болады.

Егер осы Келісімде өзгеше көрсетілмесе, әрбір қатысушының дауыс беру құқығы Қордың жарғылық капиталындағы оның қол қойылған акцияларының санына тең болады.

 Басқарушылардың үштен екісі Басқарушылар кеңесінің кез келген отырысы үшін кворумды құрайды, мұндай көпшілік кемінде үш құрылтайшы Мүшеден тұруға тиіс.

 Егер осы Келісімде өзгеше көрсетілмесе, Басқарушылар кеңесінің шешімдер қабылдауы үшін кемінде төрт құрылтайшы мүшенің «қолдау» даусын қамтитын көпшілік дауыстың кемінде төрттен үші талап етіледі.

Басқарушылар кеңесі мынадай шешімдер қабылдау үшін:

 а) Қорға жаңа Мемлекеттерді қабылдауға рұқсат беру және олардың капиталға жазылу шарттарын айқындау;

 b) жарғылық капиталға өзгеріс енгізу (ұлғайту, қосымша үлес, азайту), жарғылық капиталды төлеуді талап ету және өзі қажет деп есептеуі мүмкін жарғылық капиталды төлеу мерзімдері мен шарттарын айқындау;

c) осы Келісімге өзгеріс енгізу.

**10-бап**

Директорлар кеңесі

A. Құрамы

Директорлар кеңесі әрбір Мүшенің атынан өкіл ретінде бір (1) директордан болуы тиіс.

Директорлар Басқарушылар кеңесінің мүшелері бола алмайды және мынадай өлшемшарттарға сәйкес келуге тиіс:

а) бакалавр дәрежесінің болуы;

b) экономика, инвестиция және қаржы мәселелерінде кемінде он (10) жыл жұмыс тәжірибесі немесе жоғары деңгейде, кем дегенде бес (5) жыл ең төменгі директор деңгейінде және/немесе бес (5) жыл халықаралық қаржы ұйымдарындажұмыс тәжірибесі;

с) тағайындау кезінде отыз бес (35) жастан кіші және алпыс (60) жастан үлкен болмауы;

d) ағылшын тілін білуі.

Басқарушылар кеңесінің әрбір басқарушысы жоғарыда аталған талаптарға жауап беретін Директорды және ол болмаған кезде Директордың атынан әрекет етуге толық өкілеттігі бар Директордың орынбасарын тағайындайды. Директордың орынбасарлары Директорлар кеңесінің отырыстарына қатыса алады, бірақ олар өз басшыларының орнына әрекет еткен кезде ғана дауыс бере алады.

Директорлар өз қызметін үш (3) жыл мерзім бойы атқарады және қайта тағайындала алады. Директор осы бапқа сәйкес өзінің мирасқоры тағайындалғанға дейін қызмет атқарады.

Директорлар мен Директорлардың орынбасарлары Қордың

штаб-пәтерінің орналасқан жерінде тұрақты тұруға міндетті емес және Қордың штаттық қызметкерлері болып саналмайды, бірақ олардың Директорлар кеңесінің әрбір отырысына кеткен (тұруы мен жол жүруі) мен тәуліктік шығыстары Қор қаражатынан төленеді. Директорларға және Директорлардың орынбасарларына Қордан одан әрі ешқандай төлем немесе өтемақы жүргізілмеуі тиіс.

В. Өкілеттіктер

Директорлар кеңесі Қордың жалпы қызметіне басшылық жасау үшін жауапты болады және аталған мақсатта осы Келісіммен өзіне тікелей жүктелген өкілеттіктерге қосымша Басқарушылар кеңесі берген барлық өкілеттіктерді жүзеге асырады және мынадай құқықтары бар:

a) Қордың қызметіне қатысты саясатты әзірлеуге;

b) осы Келісімге сәйкес Қор беретін қаржыландыруға қатысты шешімдер қабылдауға;

c) Басқарушылар кеңесінің жалпы нұсқауларына сәйкес Қордың қызметіне және оның операцияларына қатысты шешімдер қабылдауға;

d) Басқарушылар кеңесінің әрбір жыл сайынғы жиналыста бекітуі үшін әрбір қаржы жылы үшін жылдық есептерді қарауға, бағалауға және ұсынуға;

е) Қордың қызметін неғұрлым тиімді және үнемді түрде қамтамасыз етуге;

f) осы мақсаттар үшін қолжетімді ресурстарға және/немесе бос ақша қаражатына сәйкес бюджетті, жалпы қаржыландыру бағдарламасын және Қордың саясатын бекітуге;

g) Бас Биректорды тағайындауға және қызметтен босатуға;

h) Кезектен тыс отырыстары үшін Басқарушылар кеңесіне ұсынымдар әзірлеу;

i) Қордың жұмыс істеуі үшін қажеттілік болғанда комитеттерді құруға;

j) осы Келісімде Директорлар кеңесіне тікелей жүктелген басқа да өкілеттіктерді жүзеге асыруға құқылы.

C. Отырыстар, рәсім және дауыс беру

Директорлар кеңесі Қордың қызметі талап ететіндей, бірақ жылына кемінде екі рет жиналады. Директорлар кеңесі өзінің міндеттері мен мақсаттарын қысқа мерзімде және тез орындауға мүмкіндік беретін жұмыс әдістерін қабылдауға тиіс.

Директорлар кеңесінің отырыстары Директорлардың көпшілігінің қатысуымен өткізіледі және шешімдер қатысушы Директорлардың көпшілік «Қолдау» даусымен қабылданады.

Алайда, Директорлар кеңесі Қордың инвестициялық саясатының қағидаттарын бірауыздан қабылданған шешіммен бекітуге тиіс.

**11-бап**

Бас директор

Бас Директор ТМҰ-ға қатысушы мемлекеттердің біреуінен азаматы болуға тиіс. ТМҰ-ға қатысушы мемлекеттердің басқарушылары ротация негізінде Бас директор лауазымына кандидат ұсынады. Бас директорды Директорлар кеңесі мерзімі ұзартылмай немесе қайта тағайындаусыз төрт (4) жыл мерзімге тағайындайды.

Бас Директор лауазымы мынадай талаптарға сәйкес келуге тиіс:

а) тиісті салаларда магистр дәрежесінің болуы;

b) тағайындау кезінде отыз бес (35) жастан кіші және алпыс (60) жастан үлкен болмауы;

c) экономика, инвестиция және қаржы мәселелерінде кемінде он бес (15) жыл жұмыс тәжірибесі немесе он (10) жыл жоғары басқарушылық деңгейінде немесе он (10) жыл халықаралық қаржы ұйымдарында жұмыс тәжірибесі;

d) ағылшын тілін жетік білу.

Бас директор Директорлар кеңесінің басқаруымен жұмыс істейді.

Бас директор Директорлар кеңесі белгілеген нұсқауларға, ережелерге және қағидаларға сәйкес Қордың қызметі мен істерін басқару жөніндегі толық атқарушылық өкілеттіктерге ие болады. Бас Директор Директорлар кеңесі бекіткен жоспарға, саясатқа және бюджетке сәйкес қызметкерлерді тағайындайды, жоғарылатады және жұмыстан босатады, сондай-ақ қаражатты игереді.

Қордың қызметкерлерін лауазымға тағайындау кезінде тиімділік пен техникалық құзыреттіліктің ең жоғары стандарттары және қызметкерлерді қабылдау ТМҰ-ға қатысушы мемлекеттердің азаматтары қатарынан теңдестірілген географиялық бөлу негізінде қамтамасыз етіледі.

Бас директор Директорлар кеңесіне ТМҰ-ға қатысушы мемлекеттердің аумағында орналасқан компаниялардан консалтингтік/консультациялық көрсетілетін қызметтерді Директорлар кеңесінің мақұлдауы бойынша жалдауды ұсына алады.

Бас директор Директорлар кеңесінің отырыстарына қатысады, бірақ дауыс беру құқығы жоқ. Бас директор:

а) операциялық және әкімшілік бюджеттерді ұсынады;

b) жалпы қаржыландыру бағдарламасын ұсынады;

c) Қордың қаржыландыруы үшін жобалар мен бағдарламаларды зерделеуді және бағалауды ұйымдастырады;

d) қызметкерлерді тиісінше ұйымдастыруды, жасақтауды және қызмет көрсетуді қамтамасыз етеді және бақылайды;

е) техникалық кеңестер мен көмек көрсету туралы шешім қабылдайды;

f) Директорлар кеңесі айқындаған басқа да міндеттерді орындайды.

Бас директор Қордан өтемақы алып жұмыс істейді, өтемақы мөлшерін Директорлар кеңесі белгілейді.

 **12-бап**

Қордың халықаралық сипаты және саяси қызметке тыйым салу

Қор қандай да бір жолмен зиян келтіруі, оның мақсаттарын немесе функцияларын шектеуі, қабылдамауы немесе өзгеше түрде өзгертуі мүмкін ешқандай қосымша ресурстарды немесе көмекті қабылдамайды.

Қор, Қордың Президент, Бас директор, Қор Қызметкерлері өз шешімдерінде осы Келісімде көрсетілгендей, Қордың мақсатына, функциялары мен жұмыс істеуіне қатысты қарауларды ғана назарға алады. Мұндай қараулар Қордың мақсаттары мен функцияларына қол жеткізу және оларды орындау мақсатында әділ сараланады.

Қор, Қордың Президент, Бас директор, Қор Қызметкерлері өз міндеттерін орындау кезінде өз міндеттерін қандай да бір өкілеттіктерге сәйкес емес, Қордың мақсаттарына сәйкес қана орындауға міндетті.

Әрбір Мүше осы міндеттің халықаралық және саяси емес сипатын құрметтеуі және өз міндеттерін орындау кезінде олардың біреуіне кез келген ықпал етуге тырысудан бас тартуы тиіс.

**13-бап**

Штаб-пәтер және бөлімшелер

Қордың Штаб-пәтері Ыстанбұл қаласында (Түркия Республикасы) орналасқан.

Басқарушылар кеңесі басқа Мүшелерде кеңселер ашу туралы шешім қабылдай алады.

Қордың штаб-пәтерін қабылдайтын мүше қабылдаушы елмен тиісті ережелер, шарттар, артықшылықтар мен иммунитеттер көрсетілген Келісімдерге қол қояды.

**14–бап**

Қаржы жылы

Күнтізбелік жыл Қордың қаржы жылы болып табылады.

**15-бап**

Байланыс арнасы, депозитарий

Әрбір Мүше осы Келісімге сәйкес туындайтын кез келген мәселеге қатысты Қор байланыс жасай алатын тиісті ресми органды тағайындауға тиіс.

Әрбір Мүше Мүше мемлекеттің валютасын және Қордың басқа да активтерін ұстай аталатын өзінің Орталық банкін немесе Қормен келісілуі мүмкін осындай басқа да мемлекеттік қаржы мекемесін депозитарий ретінде тағайындайды.

**16-бап**

Аудиторлар мен есептер

Директорлар кеңесінің ұсынымы бойынша және Басқарушылар кеңесінің мақұлдауымен ТМҰ қатысушы мемлекеттерінің бірінде тіркелген халықаралық беделі бар білікті сыртқы аудиторлар Қордың қызметіне аудит жүргізу үшін қатарынан үш жылдан аспайтын мерзімге тағайындалады.

Бас директор өзінің есептілігі туралы тексерілген есепті қамтитын жылдық есепті жариялайды және тиісті уақыт аралығынан кейін Қордың мүшелеріне тоқсан сайын Қордың қаржылық жағдайы туралы қысқаша есепті және оның қызметінің нәтижелерін көрсететін кірістер мен шығыстар туралы есепті жібереді.

Бас директор Директорлар кеңесінің мақұлдауымен өз мақсаттарына жету үшін қажет деп санайтын басқа есептерді жариялай алады.

Басқарушылар кеңесі Қор қызметі мен ресурстарының тиісінше қолданылуы туралы тексеріс үшін мемлекеттік аудиторларды тағайындауы мүмкін.

**17-бап**

Таза кірісті бөлу

Жалпы резерв Қордың жазылу капиталының жиырма бес (25) пайызына жеткенге дейін Қордың жылдық таза кірісінің кемінде он (10) пайызы жалпы резервтерге жіберілуге тиіс.

Басқарушылар кеңесі қосымша резервті құру немесе Мүшелер арасында бөлу үшін қосымша қаражат бөлу туралы шешім қабылдай алады.

Басқарушылар кеңесі қосымша резервті қалыптастыру үшін қосымша соманы бөлу туралы шешім қабылдауы мүмкін немесе Қордың таза кірісінің ешбір бөлігі жазылған капиталдың жиырма бес (25) пайызының деңгейі Қордың жалпы резервтеріне қол жеткізгенге дейін пайда алу жолымен мүшелерге бөлінбеуі шартымен Мүшелерге бөлу туралы шешім қабылдай алады.

**V тарау**

ОПЕРАЦИЯЛАР

**18-бап**

Қордың ресурстарын пайдалану, инвестициялық және қаржылық қағидаттары

Қордың ресурстары мен қаражаты тиісінше осы Келісімнің 2 және 3-баптарында баяндалған мақсаттарға қол жеткізу және функцияларды орындау үшін ғана пайдаланылады.

Қордың инвестициялық және қаржылық саясаты мен қағидаттарын Директорлар кеңесі айқындайды.

Қор ТМҰ-ға қатысушы мемлекеттер арасында оның инвестицияларының әділ бөлінуін қамтамасыз етеді.

**19-бап**

Қаржыландыруға қатысты қараулар

Қор өз қызметін жүзеге асыру кезінде:

а) өзін қаржыландыруға қатысты өз мүдделерін қорғайды;

b) экономикалық және әлеуметтік даму және ақысы төленетін жұмыс алу үшін мүмкіндіктерді кеңейту арқылы ТМҰ-ға қатысушы мемлекеттерінің Мүшелері халықтың әл-ауқатына жәрдемдеседі:

c) Қордың қызметі жүргізілетін тиісті елдің заңнамасын және елдің тиісті билігімен ынтымақтастық арқылы тиісті құқықтық рәсімді сақтайды;

d) жасыл экономикаға көшуді қолдауға бағытталған жобалардың басымдығын айқындайды;

e) кемінде ТМҰ қатысушы мемлекеттерінен екі Мүшесі бенефициарлар қатысатын жобалардың басымдығын айқындайды;

f) еркін нарықтық экономика және адал бәсекелестік қағидаттарын сақтайды.

Қор өңірлік жобаларға, сондай-ақ ТМҰ-ға қатысушы мемлекеттердің Мүшелер арасындағы экономикалық ынтымақтастыққа ықпал ететін және оны нығайтатын жобаларға ерекше назар аударатын болады.

**20-бап**

Жергілікті қағидалар мен ережелерді қолдану

Қордың өңірлік сипатын, мүше елдерде заңдардың, нормативтік актілердің және заңдық рәсімдердің әртүрлі болуын ескере отырып, Қор осы елдердің кез келгеніне кез келген нысанда берілетін барлық қаржылық мүмкіндіктердің Қордың талап етуі бойынша төлемдер мен алымдар кедергісіз болуы үшін ішкі заңнаманың ережелерімен қамтылуын және қорғалуын қамтамасыз етеді. Алайда, барлық қаржылық тетіктер Қор бекіткен қағидалар мен ережелерге негізделуі тиіс.

**21-бап**

Шолу және бағалау

Қор қаржыландыратын аяқталған жобаларды, бағдарламалар мен іс-шараларды жан-жақты және үздіксіз шолу Директорлар кеңесіне Қордың мақсаттарына қол жеткізудегі тиімділігін айқындауда көмек көрсету үшін жүргізілуі тиіс. Бас директор осы шолуды жүргізеді және оның нәтижелері туралы Директорлар кеңесіне хабарлайды.

**VI тарау**

ҚОР МҮШЕЛЕРІНІҢ ШЫҒУЫ, ҚЫЗМЕТІН ТОҚТАТУ ЖӘНЕ ӘРЕКЕТ ЕТУ МЕРЗІМІ

**22-бап**

Мүшелердің шығуы

Кез келген Мүше кез келген уақытта, Қорға оның штаб-пәтеріне жазбаша хабарлама жіберу арқылы, Қор мүшелігінен шыға алады.

Мүшенің шығуының күшіне енуі және оның мүшелігінің тоқтауы оның хабарламасында көрсетілген күні болады, бірақ бұл Қор мұндай хабарламаны алғаннан кейін алты (6) айдан аспай ешқандай жағдайда тоқтатылмайды. Алайда, шығу түпкілікті күшіне енгенге дейін кез келген уақытта Мүше шығу ниеті туралы өзінің хабарламасының күшін жою туралы Қорды жазбаша нысанда хабардар ете алады.

**23-бап**

Мүшелікті тоқтата тұру

Егер Мүше Қор алдындағы өзінің қандай да бір міндеттемелерін орындамаса, Қор оның мүшелігін тоқтата тұра алады. Мүшелікті тоқтата тұру Басқарушылар кеңесінің шешімі бойынша жүргізіледі. Мүшелікті тоқтатқаннан кейін бір жыл ішінде Басқарушылар кеңесі өз шешімін қайта қарауға не мүшелікті қалпына келтіруге не осындай Мүшенің мүшелігін тоқтата тұруды ұзартуға тиіс.

Тоқтата тұру жағдайындағы Мүшенің шығу құқығын қоспағанда, осы Келісім бойынша қандай да бір құқықтарды жүзеге асыруға құқығы жоқ, бірақ өзінің барлық міндеттемелері бойынша жауаптылығын жалғастырады.

**24-бап**

Мүшелік тоқтатылған кезде шоттарды реттеу

Мүше мүшеліктен шыққан күннен кейін («Мүшелікті тоқтату») ол Қор алдында осы күнге туындаған өзінің тікелей міндеттемелері бойынша жауапты болуды жалғастырады. Сондай-ақ, ол Мүше болуды тоқтатқанға дейін жинақталған міндеттеме орындалғанға дейін Қорлар алдындағы өзінің шартты міндеттемелері үшін жауапты болуды жалғастырады. Мүшелік тоқтатылған кезде Қор осы баптың ережелеріне сәйкес осындай Мүшемен есеп айырысу шеңберінде Қор Мүшесінің акцияларын сатып алуды ұйымдастырады. Осы мақсатта акцияларды кері сатып алу бағасы мүшелік тоқтатылған күнгі Қордың бухгалтерлік кітаптарында көрсетілген құнға сәйкес келуі тиіс.

Қор осы бапқа сәйкес сатып алған акцияларды төлеу мынадай шарттармен реттеледі:

(а) Мүшеге оның акциялары үшін тиесілі кез келген сома Мүшенің Қор алдында өтелмеген міндеттемелері болғанша ұсталады. Мұндай Мүшеге тиесілі кез келген сома Қордың таңдауы бойынша кез келген осындай міндеттемеге оның өтелуіне қарай қолданылуы мүмкін.

(b) Акцияларды кері сатып алу бағасының тиісті Мүшенің Қор алдындағы міндеттемелерінің жиынтық сомасынан асып кетуіне тең таза сома тиісті акциялар берілгеннен кейін Директорлар кеңесі айқындайтын кезең ішінде төленуге жатады.

(с) Қор төлемдерді АҚШ долларымен екі (2) жылдан асырмай жүргізуге тиіс.

(d) Егер Қор мүшелікті тоқтату күніне өтелмеген қандай да бір міндеттеме бойынша залал шеккен болса және осындай залалдардың сомасы күні залалдар болған жағдайда көзделген резерв сомасынан асып кетсе, тиісті Мүше талап ету бойынша, егер залалдар кері сатып алу бағасын айқындау кезінде назарға алынған болса, оның акцияларын сатып алу бағасы азайтылатын соманы өтеуге тиіс.

Егер Қор өз қызметін осы Келісімнің 23-бабына сәйкес мүшелік тоқтатылған күннен бастап алты (6) ай ішінде тоқтатса, тиісті Мүшенің барлық құқықтары 27 және 28-баптардың ережелеріне сәйкес айқындалады. Мұндай Мүше әлі де осындай Баптардың мақсаттары үшін Мүше болып саналады, бірақ дауыс беру құқығы болмайды.

**25-бап**

Операцияларды уақытша тоқтата тұру

Директорлар кеңесі төтенше жағдайларда Қордың барлық инвестицияларға қатысты қызметін уақытша тоқтата тұруды ұсына алады. Ол осы мәселені қарау және осыған байланысты шешім қабылдау үшін Басқарушылар кеңесін кезектен тыс отырысқа шақырады.

Егер Мүше өзінің жарғылық капиталын Қорға төлеуді жүргізбесе, Қор қатысушыға белгіленген төлем күнінен кейін он бес (15) күннен кешіктірмей хабарлауы тиіс. Егер Мүше мұндай төлемді хабардар етілгеннен кейін тоқсан (90) күн ішінде жүргізбесе, мұндай төлем жүргізілгенге дейін Қор қаражатынан ешқандай жаңа инвестициялар осындай қатысушының аумағында жүзеге асырылмайды.

**26-бап**

Қордың әрекет ету мерзімі

Қор құрылтай отырыс өткізілген күннен бастап жиырма (20) жыл бойы жұмыс істейді. Басқарушылар кеңесі қордың әрекет ету мерзімін кез келген уақытта тоқтату немесе ұзарту туралы шешім қабылдай алады.

Егер Басқарушылар кеңесі Қордың қызметін тоқтату туралы шешім қабылдаған жағдайда, Қор оның активтерін ретке келтіріп өткізуге, сақтауға және оның міндеттемелерін өтеуге байланысты қызметтерді қоспағанда, барлық қызметті дереу тоқтатуға тиіс.

Осындай міндеттемелерді түпкілікті реттегенге және активтерді бөлгенге дейін Қор жұмысын жалғастырады және Қор мен оның Мүшелерінің барлық өзара құқықтары мен міндеттері өзгеріссіз қалады.

**27–бап**

Мүшелердің жауаптылығы және наразылықтар бойынша төлемдер

Қордың қызметі тоқтатылған жағдайда Мүшелердің Қордың қол қою капиталының төленбеген бөлігі үшін жауаптылығы барлық шартты талаптарды қоса алғанда, кредиторлардың барлық талаптары қанағаттандырылғанға дейін сақталады.

Тікелей талаптары бар барлық кредиторлар алдымен Қордың активтерінен, содан кейін төленбеген жазылымдар бойынша Қорға төлемдерден төленуі тиіс. Тікелей талаптары бар кредиторларға қандай да бір төлемдер жасамас бұрын, Директорлар кеңесі, оның пікірінше, тікелей және шартты талаптарды ұстаушылар арасында пропорционалды бөлуді қамтамасыз ету үшін қажетті шараларды қабылдауы тиіс.

**28-бап**

Активтерді бөлу

Кредиторлар алдындағы барлық міндеттемелер орындалғанға немесе қамтамасыз етілгенге дейін Мүшелер арасында активтерді ешбір бөлу олардың Қор капиталына жарналары есебіне жүргізілмейді. Мұндай бөлуді Басқарушылар кеңесі мақұлдауы тиіс.

Қордың активтерін Мүшелер арасында кез келген бөлу әрбір Мүшеге тиесілі капиталға барабар болуы тиіс және салымшыларға басымдық бере отырып, Қор әділ және тең құқықты деп есептейтін уақытта және шарттарда қамтылуы тиіс. Бөлінетін активтердің үлесі активтердің түріне қарай бірдей болуы міндетті емес. Бірде-бір Мүшенің Қор алдындағы өзінің барлық міндеттемелерін өтегенге дейін активтерді осындай бөлудегі өз үлесін алуға құқығы жоқ.

Осы бапқа сәйкес бөлінетін активтерді алатын кез келген Мүше бөлінгенге дейін Қор пайдаланған осындай активтерге қатысты құқықтарды пайдаланады.

**VII тарау**

МӘРТЕБЕ, ИММУНИТЕТТЕР ЖӘНЕ АРТЫҚШЫЛЫҚТАР

**29-бап**

Құқықтық мәртебе

Қор халықаралық қаржы ұйымы мәртебесіне ие.

Қор:

а. шарттар жасасуға,

b. ұлттық заңнамаға сәйкес жылжымайтын және жылжымалы мүлікті сатып алуға, жалға беруге және оған иелік етуге,

c. материалдық және материалдық емес мүлікті сатып алуға және оған иелік етуге,

d. сот талқылауларын қозғауға,

е. Қор мақсаттары шеңберінде кез келген операцияларды жүзеге асыруға толық құқықтық субъектілікке және толық құқық қабілеттілікке ие.

**30-бап**

Иммунитеттер, артықшылықтар және салықтан босату

Қор және оның активтері қатысушы мемлекеттердің аумағында тәркілеудің барлық шараларынан, сондай-ақ атқарушы немесе заң шығарушы биліктің шешімі бойынша секвестрден, мораторийден немесе тыйым салудың кез келген нысанынан иммунитетті пайдаланады.

Ресми пайдалану үшін әкелінетін тауарлар мен көлік құралдарын қоса алғанда, Қор және оның активтері, мүлкі, кірістері және олармен байланысты операциялары сақтау және ұқсас қызметтер үшін алымдардан басқа, барлық тікелей және жанама салықтардан, кедендік баждардан, төлемдер мен шығыстардан босатылады.

Кедендік баждарға қатысты мұндай ерекшеліктер Мүшелердің халықаралық міндеттемелеріне сәйкес берілетін болады, олар жоғарыда аталған ерекшеліктерден қандай да бір ерекшеліктерге алып келмейді немесе кедергі келтірмейді .

Мүше мемлекеттер валютаны айырбастауға және Қордың немесе кез келген мүше мемлекеттердегі оның кез келген басқа бенефициарларының ақша алуына, сақтауына, пайдалануына немесе аударуына байланысты операцияларға ешқандай шектеулер салмайды. Мұндай мәмілелер туралы құжаттар мен ақпарат беруге қойылатын тұрақты талаптар шектеу ретінде қарастырылмайды.

Жоғарыда айтылғандарға қарамастан, осы бапта көрсетілген ерекшеліктер кез келген заңды тұлғаға немесе Қор инвестиция салатын кәсіпорынға қолданылмайды.

Қор өз өкілеттіктерін жүзеге асырудан, міндеттемелерді қамтамасыз етуден, бағалы қағаздарды сатудан немесе сатуды қамтамасыз етуден туындайтын немесе Қорға қарсы іс қозғалуы мүмкін жағдайларды қоспағанда, кез келген сот ісін жүргізуден иммунитетке ие. Қордың штаб-пәтері орналасқан мемлекеттің аумағында немесе Қор қызметті немесе процесс туралы хабарламаны қабылдау мақсатында агентті тағайындаған немесе шығарған немесе кепілдік берген кез келген елдегі құзыретті юрисдикциядағы сотта бағалы қағаздар.

 Президент, барлық Басқарушылар мен Директорлар, сондай-ақ олардың орынбасарлары, Бас директор, сондай-ақ Қордың миссиясын орындап жүрген сарапшыларды қоса алғанда кәсіби қызметкерлер, Мүше мемлекеттерінде өздерінің ресми міндеттері бойынша жасаған әрекеттеріне қатысты олардың өз мемлекетін және Қор иммунитеттен бас тартатын жағдайларды қоспағанда, сот талқылауынан иммунитетті пайдаланады.

Қор өз қалауы бойынша осы бапқа сәйкес берілетін кез келген артықшылықтардан, иммунитеттерден және алып қоюлардан кез келген жағдайда немесе Қордың ең қолайлы мүдделеріне сай келеді деп есептейтін осындай түрде және шарттарда бас тарта алады.

**31-бап**

Архивтерге қол сұғылмаушылық

Қордың архивтеріне және жалпы оған тиесілі немесе онда сақталатын барлық құжаттарға, олар қай жерде болмасын, қол сұғылмауға тиіс.

**VIII тарау**

ТҮЗЕТУЛЕР МЕН ТӨРЕЛІК

**32-бап**

Түзетулер

Осы Келісімге өзгерістер енгізілуі мүмкін, олар Басқарушылар кеңесінің бірауыздан қабылданған шешімімен мақұлданады және жеке хаттамамен ресімделеді.

Осы Келісімге өзгерістер енгізу туралы кез келген ұсыныс, оны Мүше немесе Директорлар кеңесінің жасағанына қарамастан, Басқарушылар кеңесі Төрағасының назарына жеткізілуі тиіс, ол осы ұсынысты Басқарушылар кеңесіне ұсынуы тиіс. Түзету қабылданған жағдайда Қор осыны барлық мүшелерге жолданатын ресми хабарламада куәландырады.

Осы Келісімнің ажырамас бөлігі бола тұрып және егер Басқарушылар кеңесі басқа кезең белгілемесе барлық Мүшелер үшін ресми хабарлама берілген күннен (3) айдан кейін күшіне енеді.

**33-бап**

Тіл

Ағылшын тілі Қордың жұмыс тілі болып табылады.

**34-бап**

Түсіндіру

Осы Келісімнің ережелерін түсіндіруге немесе қолдануға байланысты Мүшелер мен Қор арасында туындайтын кез келген мәселелер Директорлар кеңесіне шешім қабылдау үшін ұсынылады.

Директорлар кеңесі бірінші бапқа сәйкес шешім қабылдаған кез келген жағдайда, кез келген мүдделі тарап мәселені Басқарушылар кеңесіне жіберуді талап ете алады, оның шешімі түпкілікті болып табылады. Басқарушылар кеңесі шешім қабылдағанға дейін Қор Директорлар кеңесінің шешімі негізінде қаншалықты қажет деп есептеп, әрекет етеді.

**35-бап**

Төрелік

Қор және Қордың Мүшелері және/немесе бұрынғы мүшелері арасында туындайтын дауларды мүдделі тараптар мүмкіндігінше келіссөздер мен консультациялар арқылы шешеді. Салық салуға қатысты дауларды Басқарушылар кеңесі шешеді. Басқарушылар кеңесінің салық салуға қатысты даулар бойынша шығарған шешімдері түпкілікті болып табылады.

 Салық салуға байланысты дауларды қоспағанда, мұндай даулар туындаған күнінен бастап кемінде үш (3) ай ішінде келіссөздер мен консультациялар арқылы шешілмеген жағдайда, үш (3) төрешіден тұратын төрелікке беріледі, олардың бірін Қор, екіншісін Қордың тиісті Мүшесі немесе бұрынғы Мүшесі, және де үшіншісін, егер Тараптар өзара келіспеген жағдайда Халықаралық соттың төрағасы тағайындайды. Тағайындалған төрешілер үшінші төрешіні таңдау кезінде ол дауға қатысушы Мемлекеттің азаматы болмауы тиіс деген қағиданы басшылыққа алады. Дауды шешу кезінде төрешілер даудың жария-құқықтық сипатын назарға ала отырып, ЮНСИТРАЛ төрелік регламентін басшылыққа алады. Төрелік тілі-ағылшын тілі.

 Төрешілер қабылдаған шешім дау тараптары үшін түпкілікті және міндетті болып табылады.

**IX тарау**

 ҚОРЫТЫНДЫ ЕРЕЖЕЛЕР

**36-бап**

Депозитарий

Осы Келісімнің түпнұсқасы әзербайжан, қазақ, қырғыз, түрік, өзбек және ағылшын тілдеріндегі жалғыз данада ТМҰ хатшылығына («Депозитарий») сақтауға тапсырылады.

**37-бап**

Ұлықтау отырысы

Осы Келісім күшіне енген кезде әрбір Мүше Басқарушыны тағайындайды және Қор Президенті Басқарушылар кеңесінің ұлықтау отырысын шақырады.

Ұлықтау отырысында:

і. Қордың Директорлар кеңесінің Мүшелері 9-бапқа сәйкес тағайындалады және іріктеледі;

ii. Қор өз қызметін бастайтын күнді анықтау үшін шаралар қабылданады;

iii. бірінші Бас директор осы Келісімнің 11-бабына сәйкес тағайындалады.

Қор барлық Мүшесін өз қызметінің басталатын күні туралы хабардар етеді.

**38-бап**

Ратификациялау, қабылдау, қолданылу мерзімі, күшіне енуі және басқалар

Осы Келісім Қор Мүшелерін ратификациялауы, қабылдауы немесе бекітуі тиіс.

Осы Келісім құрылтайшы Мүшелердің оның күшіне енуі үшін қажетті ішкі рәсімдерді аяқтағаны туралы Депозитарийден дипломатиялық арналар арқылы соңғы жазбаша хабарлама алынғаннан кейін отызыншы күні күшіне енеді.

Осы Келісім Депозитарийге қосылу туралы өз құжатын ұсыну жолымен құрылтайшы Мүше болып табылмайтын кез келген ТМҰ қатысушы мемлекеттің қосылуы үшін ашық.

Осы Келісім Басқарушылар кеңесі бекіткеннен кейін Депозитарийге қосылу туралы өз құжатын ұсыну жолымен кез келген басқа мемлекеттің қосылуы үшін ашық.

Қосылатын мемлекетке қатысты осы Келісім Депозитарий дипломатиялық арналар арқылы оның қосылу туралы құжатын алғаннан кейін отызыншы күні күшіне енеді.

Осы Келісімге сәйкес сақтауға тапсырылған ратификациялау, қабылдау, бекіту немесе қосылу туралы құжатта осы Келісімнің 5-бабында көзделгендей, осындай Мүше қосылатын Қордың бастапқы акционерлік капиталы акцияларының саны көрсетіледі. Депозитарий барлық Мүшелерді әрбір депозиттеу, оның күні және жазылған акция саны туралы тиісті түрде хабардар етеді.

Осыны куәландыру үшін тиісті түрде уәкілеттік берілген төменде қол қоюшылар осы Келісімге қол қойды.

...............,........ 2023......... күні әзербайжан, қазақ, қырғыз, түрік, өзбек және ағылшын тілдерінде бір түпнұсқа данада жасалды, бұл ретте, барлық мәтіндердің теңтүпнұсқалығы бірдей. Осы Келісімнің мәтіндері арасында алшақтық болған жағдайда ағылшын тіліндегі мәтін басым күшке ие болады.

|  |  |  |  |  |
| --- | --- | --- | --- | --- |
| **Әзербайжан Республикасы үшін** | **Қазақстан Республикасы үшін** | **Қырғыз Республикасы үшін** | **Түркия Республикасы үшін** | **Өзбекстан Республикасы үшін** |

Түркі инвестициялық қорын

құру туралы келісімге

1-ҚОСЫМША

**Қ о р д ы ң к а п и т а л ы**

|  |  |  |  |
| --- | --- | --- | --- |
| **Мемлекет** | **Бастапқы акция саны** | **Төленетін акцияның жиынтық номиналды құны** | **Тартылатын акцияның жиынтық номиналды құны** |
| Әзербайжан Республикасы | 2,000 | 70,000,000 АҚШ долл. | 30,000,000 АҚШ долл. |
| Қазақстан Республикасы | 2,000 | 70,000,000 АҚШ долл. | 30,000,000 АҚШ долл. |
| Қырғыз Республикасы | 2,000 | 70,000,000 АҚШ долл. | 30,000,000 АҚШ долл. |
| Түркия Республикасы | 2,000 | 70,000,000 АҚШ долл. | 30,000,000 АҚШ долл. |
| Өзбекстан Республикасы | 2,000 | 70,000,000 АҚШ долл. | 30,000,000 АҚШ долл. |

\_\_\_\_\_\_\_\_\_\_\_\_\_

Түркі инвестициялық қорын

құру туралы келісімге

2-ҚОСЫМША

**Ж а з ы л ы м**

|  |  |  |  |  |  |
| --- | --- | --- | --- | --- | --- |
| **Мемлекет** | **Бастапқы жарна (АҚШ долл.)** | **Мерзімі** | **Бірінші жарна (АҚШ долл.)** | **Екінші жарна (АҚШ долл.)** | **Үшінші жарна (АҚШ долл.)** |
| Әзербайжан Республикасы | 5, 000, 000 | Ұлықтау отырысынан кейін 90 күн ішінде | 18,000,000 | 23,000,000 | 24,000,000 |
| Қазақстан Республикасы | 5, 000, 000 | Ұлықтау отырысынан кейін 90 күн ішінде | 18,000,000 | 23,000,000 | 24,000,000 |
| Қырғыз Республикасы | 5, 000, 000 | Ұлықтау отырысынан кейін 90 күн ішінде | 18,000,000 | 23,000,000 | 24,000,000 |
| Түркия Республикасы | 5, 000, 000 | Ұлықтау отырысынан кейін 90 күн ішінде | 18,000,000 | 23,000,000 | 24,000,000 |
| Өзбекстан Республикасы | 5, 000, 000 | Ұлықтау отырысынан кейін 90 күн ішінде | 18,000,000 | 23,000,000 | 24,000,000 |

\_\_\_\_\_\_\_\_\_\_\_\_\_